
Raskauteen liittyvät neuvolakäynnit ja seulontatutkimukset ovat maksuttomia. Tämä on varmasti yksi merkittävimpiä syitä, miksi Suomi on yksi maailman turvallisimmista maista synnyttää. 
Riskiraskauksien seuranta tehdään kuitenkin pääsääntöisesti maksullisina poliklinikkakäynteinä. Seurannan hinta raskaana olevalle on noussut merkittävästi tällä hallituskaudella.  Ennen tätä hallituskautta erikoissairaanhoidon poliklinikkamaksu oli 41,8 euroa ja se nousee ensi vuonna jo 80,5 euroon. 
Erikoissairaanhoitoon pääsee aina vasta terveydenhuollon asiantuntijan ohjaamana.  Tavallisimmat syyt äitiysvastaanottokäynnille erikoissairaanhoidossa ovat kohonnut verenpaine, monikkoraskaus, ennenaikaiset supistukset, poikkeava tarjonta (esimerkiksi sikiön perätila) ja raskausdiabetes. 
Lisäksi vastaanotoilla tehdään synnytystapa-arvio, kun edellinen synnytys on ollut sektio tai kun sikiön epäillään kasvavan liian suureksi. Myös synnytyspelkoa voidaan hoitaa maksullisilla poliklinikkakäynneillä. 
Lisäksi raskauksien tiiviimpää seurantaa tehdään sosiaalisista syistä, joita voivat olla esimerkiksi raskaana olevan päihdetausta tai vakavat psyykkiset ongelmat. Päihteitä käyttäville raskaana oleville suunnattujen äitiyspoliklinikoiden antama tutkimus, hoito ja seuranta on lain mukaan maksutonta. 
Muilta osin lainsäädännössä ei säädetä raskauteen liittyvistä poikkeuksista erikoissairaanhoidon asiakasmaksujen perimiseen. Maksuja voidaan periä esimerkiksi tilanteessa, jossa raskaana olevan on käytettävä psyykelääkkeitä myös raskaana ja hän on erikoisseurannassa sen vuoksi. 
Sairaaloiden äitiysvastaanotoilla saa tutkimusten lisäksi myös tukea vanhemmuuteen ja tarvittaessa arvioidaan lastensuojelun tarve. 

Asiakasmaksujen korotus voi johtaa siihen, että kynnys osallistua riskiraskauksien seurantaan nousee osalle raskaana olevista liian korkeaksi. Tämä on iso riski niin raskaana olevien kuin heidän lastensa terveydelle ja uhkaa eriarvoistaa lapsiperheiden hyvinvointia entisestään. 
Tarvittavien poliklinikkakäyntien määrä on yksilöllistä, mutta osalle niitä tulee merkittävä määrä raskauden aikana. Asiakasmaksujen kalenterivuosittainen maksukatto tasaa raskaudenaikaisia maksuja vain osittain, sillä monella raskausajan kulut jakautuvat kahdelle kalenterivuodelle. 
[bookmark: Perustelut][bookmark: Ponsi]Edellä olevan perusteella ja eduskunnan työjärjestyksen 27 §:ään viitaten esitän asianomaisen ministerin vastattavaksi seuraavan kysymyksen:

Miten hallitus arvioi poliklinikkamaksujen merkittävien korotusten vaikutukset riskiraskauksien seurantaan sekä raskaana olevien ja heidän lastensa terveyteen sekä lapsiperheiden hyvinvoinnin eriarvoistumiseen?

Helsingissä 25.9.2026


Laura Meriluoto [vasemmistoliitto]

